Gustav Sveen

Gustav Sveen (født 14. april 1892 i Haugesund, død 6. juli 1961 i Sandefjord) var en norsk lærer og lokalpolitiker. Sveen var varaordfører (H) i Ålesund fra 1. januar 1937. Han meldte seg inn i Nasjonal Samling (NS) i oktober 1940 og ble innsatt som ordfører av okkupasjonsmakten 5. mars 1941, senere også som rådmann. Han etterfulgte Nikolai Helseth som ble utnevnt av NS-myndighetene til ordfører i oktober 1940 og til dommer i nazi-styrets kommissariske høyesterett i februar 1941. Sveen satt som ordfører og rådmann ut krigen og ble avsatt i forbindelse med frigjøringen 8. mai 1945.

Sveen ble ansatt som lærer ved folkeskolen i Ålesund i 1917. Han var medlem av bystyret i Ålesund for Høyre fra 1923 til oktober 1940 og var også formann i skolestyret i flere år. Sveen ble i landssvikoppgjøret etter krigen dømt til tre år og seks måneders fengsel og tap av borgerlige rettigheter i ti år. Han ble også fradømt sin stilling som lærer ved Ålesund folkeskole. Han ble løslatt i juli 1948. 

Etter krigen bosatte Sveen seg i Sandefjord hvor han arbeidet som lærer.

Referanser 

Ordførere i Ålesund
Norske skolefolk
Lokalpolitikere i Ålesund
NS-ordførere i Møre og Romsdal
Medlemmer av Nasjonal Samling
Nordmenn fra andre verdenskrig
Nordmenn dømt i landssvikoppgjøret etter krigen